Pri pohľade zblízka nie je povrch rúk vôbec hladký.
Kedže je plný vrcholkov, priehlbiniek, vrások a štrbiniek,
je na ňom veľa miest, kam sa vírus môže schovať.
Ak sa následne dotknete tváre, môžete sa infikovať.
Existujú však dva jednoduché spôsoby, ako tomu môžete zabrániť:
voda s mydlom alebo dezinfekčný gél.
Ktorý z nich je lepší?
Koronavírus, ktorý spôsobuje COVID-19,
je jedným z mnohých vírusov, ktorých povrch tvorí lipidová dvojvrstva.
Tieto lipidy majú tvar špendlíka, ktorého hlavička priťahuje vodu
a spodná časť ju odpudzuje.
Takže vo vodnom prostredí vytvoria lipidy takýto obal,
kde hlavičky smerujú von a spodné časti dovnútra.
Ich vzájomná reakcia na vodu spôsobuje, že sa lipidy na seba voľne naviažu.
Nazývame to hydrofóbny efekt.
Táto vonkajšia štruktúra umožňuje, aby sa molekulárny mechanizmus vírusu
dostal cez cytoplazmatickú membránu a napadol naše bunky.
Tento obal však má tisícky slabých miest,
ktoré môžu správne molekuly narušiť.
A tu prichádza na rad mydlo.
Jediná kvapka mydla akejkoľvek značky obsahuje kvadrilióny molekúl.
nazývané amfifily, ktoré sa podobajú na prírodné lipidy.
Ich spodné časti, ktoré rovnako odpudzujú vodu,
bojujú o priestor s lipidmi, ktoré tvoria vonkajší obal vírusu.
Sú však dostatočne odlišné na narušenie pravidelnosti membrány vírusu,
a tým spôsobia jeho kompletné rozpadnutie.
Amfifily potom samé vytvoria bubliny okolo vnútorných častí vírusu,
vrátane jeho RNA a proteínov.
Pridaním vody zmyjete všetky bubliny.
Dezinfekčné gély nefungujú ako páčidlo, ale skôr ako zemetrasenie.
Keď obklopíte koronavírus vodou,
hydrofóbny efekt posilní spojenie lipidov vo vonkajšej membráne.
Tento efekt taktiež drží pohromade bielkoviny,
ktoré tvoria výbežky koronavírusu
a umožňujú mu napadnúť vaše bunky.
Ak vysušíte vírus na vzduchu, nestratí svoju stabilitu.
Môžete ho však obklopiť vysokou koncentráciou alkoholu,
napríklad etanolom či izopropanolom, ktoré sú v dezinfekčných géloch.
Hydrofobický efekt tak prestane fungovať a umožní molekulám pohybovať sa.
Podobá sa to situácii, keď sa z domu odstránia všetky klince a malta
a zasiahne ho zemetrasenie.
Cytoplazmatická membrána sa rozpadne, rovnako aj bielkovinové výbežky.
Pri obidvoch spôsoboch trvá proces zničenia vírusu
len jednu alebo dve sekundy.
Lekári však odporúčajú, aby sme si ruky umývali aspoň 20 sekúnd,
kvôli ich komplexnému povrchu.
Mydlo a dezinfekcia sa musia dostať všade: do vašich dlaní, špičiek prstov,
vonkajšej strany rúk a medzi vaše prsty.
Inak vás neochránia.
V prípade šírenia koronavírusu
doktori odporúčajú umývať si ruky s mydlom a vodou vždy, keď je to možné.
Aj napriek tomu, že obidva prístupy zabíjajú vírus rovnako efektívne,
mydlo s vodou má dve výhody:
Po prvé, zmývajú špinu, ktorá by mohla obsahovať častice vírusu.
Ale čo je dôležitejšie:
je jednoduchšie použiť mydlo a vodu, keď si musíme celé ruky umývať 20 sekúnd.
Samozrejme, keď ste na cestách, dezinfekčný gél je praktickejší.
Ak nemáte prístup k tečúcej vode, použite dezinfekciu čo najdôkladnejšie
a mädlite si ruky, pokiaľ nie sú suché.
Bohužiaľ, miliardy ľudí nemajú prístup k čistej pitnej vode.
Vo všeobecnosti ide o veľký problém, najmä počas vypuknutia vírusu.
Vedci a pomocné skupiny pracujú na tom, ako vyriešiť problémy týchto komunít.
Jedným príkladom je zariadenie, ktoré používa soľ, vodu a autobatériu
na výrobu chlórovanej vody, ktorá zabíja škodlivé patogény
a môže sa používať na umývanie rúk.
Ak je to možné, pri koronavíruse sa odporúča používať mydlo a vodu.
Ale znamená to, že je to najlepšia kombinácia pri každej epidémií?
Nie úplne.
Veľa bežných prechladnutí spôsobujú rinovírusy
s proteínovou membránou geometrického tvaru zvanou kapsid,
a nie lipidovou membránou.
Kapsid nemá až toľko slabých miest, ktoré by mohli mydlové amfifily narušiť,
takže trvá dlhšie, kým mydlo zapôsobí.
Napriek tomu sú niektoré bielkoviny na jeho povrchu citlivé
na destabilizujúci účinok dezinfekčného gélu.
V tomto a podobných prípadoch môže byť efektívnejšie použitie dezinfekčného gélu,
najmä, ak si potom umyjete ruky a zmyjete tak zvyšné časti vírusu.
Najlepší spôsob, ako zistiť, ktorý postup použiť pri danej epidémii,
je to, čo by sme mali robiť pri všetkých chorobách:
riadiť sa radami lekárskych odborníkov.